Pietarilainen liikemies Aleksandr Tshuhlebov sai uuden takaiskun, kun Venäjän korkein oikeus kiristi tulkintaa ulkomaalaisen oleskeluluvan raskauttavuudesta.

Korkeimman oikeuden kanta tarkoittanee käytännössä sitä, että pietarilainen liikemies Aleksandr Tshuhlebov ei pääse ehdokkaaksi ainakaan näihin maaliskuun presidentinvaaleihin ja tuskin seuraaviinkaan, mikäli oikeuden tiukka tulkinta pysyy voimassa.

Vedomosti-lehti uutisoikin korkeimman oikeuden päätöksestä seuraavasti:

– Oleskelulupa ulkomaille estää vaalikelpoisuuden koko eliniäksi.

Tshuhlebovilla on ollut pysyvä oleskelulupa Suomeen vuodesta 2010, mutta marraskuussa 2017 hän peruutti sen omasta pyynnöstään päätettyään pyrkiä ehdolle Venäjän presidentinvaaleihin. Venäjän vaalilakien mukaan ulkomaan kansalaisuus tai oleskelulupa ulkomaille estää ehdokkuuden, mutta laissa ei määrätä mitään siitä, että esto koskisi myös peruttuja tai vanhentuneita oleskelulupia.

Venäjän keskusvaalilautakunta vetosi Thsuhlebovin hylkäämisessä sekä hänen Suomen-oleskelulupaansa että siihen, että hän ei ole oleskeluluvan vuoksi asunut Venäjällä riittävän yhtäjaksoisesti päästäkseen ehdolle.

Venäjän korkeimman oikeuden mukaan raskauttavaa oli kuitenkin se, että Tshuhlebov ei ollut informoinut asianmukaisesti Venäjän sisäministeriötä siitä, että hän oli peruuttanut oleskelulupansa Suomeen. Venäjän laissa ei tosin säädetä mitään siitä, kuinka peruuttamisesta pitäisi ilmoittaa, Vedomosti huomioi.

Tshuhlebov sanoi itse IS:lle, että hän oli informoinut Venäjän viranomaisia aikanaan vapaaehtoisesti Suomen oleskeluluvastaan. Hän kertoi myös toimittaneensa Venäjän viranomaisille todisteet oleskeluluvan peruuttamisestaan, mutta aluksi viranomaiset ja Venäjän media eivät näyttäneet uskovan tai ottavan huomioon, että oleskelulupa ei ole enää voimassa.

Tshuhlebovin avustaja Mihail Sidorov kertoi venäläisviestimille, että hänen päämiehensä oli myös yrittänyt tehdä kolmeen eri kertaa virallisen ilmoituksen Venäjän sisäministeriölle oleskeluluvan perumisesta. Hän ei ollut kuitenkaan pystynyt sitä tekemään, koska sitä varten ei ole olemassa mitään ilmoittamismenettelyä eikä viranomaisilla ollut tarjota mitään ratkaisua tätä varten.

Sidorovin mukaan Tshuhlebov aikoo valittaa hylkäämisestään vielä Venäjän perustuslakituomioistuimeen, sillä korkeimman oikeuden tulkinta vie käytännössä vaalikelpoisuuden iäksi niiltä, joilla on ollut joskus oleskelulupa ulkomaille.

IS ei tavoittanut Tshuhlebovia torstaina kommentoimaan tuoretta korkeimman oikeuden päätöstä.